**Ndindakhombo i si ya vhutshilo**

*Kha vha ḓitsireledze kha ndozwo na tshinyalelo*

Ndindakhombo i si ya vhutshilo (yo vha i tshi ḓivhea sa ndindakhombo ya tshifhinga tshipfufhi) i vha fha mulalo wa muhumbulo ngauri vho tsireledzwa kha khombo dzi songo lavhelelwaho kana dzi songo punaliwaho dzine vha nga ṱangana nadzo. Tsumbo i katela goloi, zwi re nga ngomu nḓuni, ndindakhombo ya nnḓu na ya bindu.

|  |  |
| --- | --- |
| **ṰHALUTSHEDZO**  Ndi zwa ndeme uri vha wane zwo bviselwa khagala u bva kha khamphani yavho ya ndindakhombo nga ha ṱhalutshedzo dzavho, maipfi o ḓoweleaho na zwine zwa amba. | |
| **Ndindakhombo ya goloi** | Ndindakhombo ya goloi i dzhiiwa u tsireledza goloi yavho arali ha nga bvelela khombo kana mulilo, kana arali goloi yavho ya tswiwa. Hu na tshaka dza u fhambana dza ndindakhombo ya goloi, hu tshi katelwa ndindakhombonyangaredzo ya goloi na ndindakhombo ya mulifhelwa. |
| **Tshifhinga tsha u ḓihumbula** | Vha nga thutha mbekanyamaitele isi ya vhutshilo hu sa athu u fhela maḓuvha a 31 nga murahu ha u wana maṅwalo a mbekanyamaitele, fhedzi arali vha sa athu u ita mbilo ya mbuelo iṅwe na iṅwe. |
| **Ndindakhombo (tsireledzo)** | Ndindakhombo ndi tsireledzo i ṋetshedziwaho nga khamphani ya ndindakhombo arali ha nga vha, sa tsumbo, u huvhala, kana ndozwo, tshinyadziwa ha thundu kana vhuvhava ha thundu. Khamphani ya ndindakhombo i badela tshelede arali maṅwalo a mbekanyamaitele a muthu are na ndindakhombo a tshi amba nga ha uri zwiitei izwo zwa khombo zwo itelwa mbekanyamaitele. |
| **Khwaṱhisedzo** | Khwaṱhisedzo ya ndindakhombo ndi u shanduka kha mbekanyamaitele a ndindakhombo yavho ine ya vhekanya kana u shandukisa ndindakhombo yavho, kanzhi nga u engedza kana u thutha tshiṅwe. Khwaṱhisedzo i fanela u katelwa kha ndindakhombo yavho nga nḓila ya u tou ṅwala. |
| **Zwi songo katelwaho na mikano** | Zwi songo katelwaho ndi zwitweṅwa zwo sumbedzwaho, ndozwo kana zwiwo zwine a zwo ngo tsireledzwa u ya nga mbekanyamaitele yavho. Mikano ndi khombo, zwifhango, zwiimo, kana thundu ine a i ngo tsireledzwa kha mbekanyamaitele yavho. |
| **Tshelede ya mbadelonyengedzedzwa** | Mbadelonyengedzedzwa ndi ṱhanganyelo ya masheleni ane a ḓo bva tshikwamani tshavho musi vha tshi ita mbilo kha ndindakhombo yavho i si ya vhutshilo. Sa tsumbo, arali vha na mbilo na ndindakhombo yo tendiwaho ya R100 000 nahone mbadelonyengedzedzwa yavho hu ṱhanganyelo ya R5 000, khamphani ya ndindakhombo i ḓo badela vhone phambano, ine ya vha mbilo nga vhuḓalo ya ṱhanganyelo ya R100 000 i vha fhasi nga mbadelonyengedzedzwa ya ṱhanganyelo ya R5 000. Vha ḓo wana R95 000. |
| **Muṋetshedzi wa tshumelo dza zwa masheleni (FSP)** | Muthu kana khamphani ine yo tendelwa u ṋetshedza ngeletshedzo na/kana u ṋetshedza tshumelo dza zhendedzi iṅwe na iṅwe zwi tshi yelana na u fhambanafhambana ha zwibveledzwa zwa masheleni, hu tshi katelwa zwibveledzwa zwa vhubindudzi na mbekanyamaitele dza ndindakhombo. Ḽaisentse ya FSP ya muthu kana khamphani i ṱalutshedza zwavhuḓi uri ndi tshibveledzwa tshifhio kana tshumelo dzine dzo tendelwa u eletshedza khadzo kana u rengisa. |
| **Ndindakhombo ya vhuvhava na mulilo** | Ndindakhombo ya ndaka ine yo xelaho kana tshinyadzwa kha tshiwo tsha mulilo kana vhuvhava fhedzi. Ndozwo kana tshinyalelo yo vhangwaho nga tshiṅwe tshithu a i nga si wane ndindakhombo. |
| **Maḓuvha a tshilidzi** | Arali mbadelo dzi songo badelwa nga ḓuvha ḽa u fhedzisela hu fanela u vha na tshifhinga tsha tshilidzi tsha maḓuvha a 15 phanḓa ha musi mbekanyamaitele i tshi fheliswa. Khamphani dza ndindakhombo dzi nga vha fha tshifhinga tshilapfu, kanzhi maḓuvha a 30. Ndi zwa ndeme kha vhaṋe vha mbekanyamaitele u vhala na u pfesesa maga na milayo ya konṱiraka. |
| **Ndindakhombo ya thundu ya nḓuni** | Ndindakhombo iyi, i vhidzwa ndindakhombo ya thundu dza muṱa, ine ya vha tsireledza vhone kha tshinyalelo, ndozwo kana vhuvhava kha thundukhwalea yoṱhe ire nḓuni yavho. Ipfi ‘muṱa’ ḽi sumbedza uri zwithu zwa vhathu vhane vha dzula navho nḓuni nayo yo tsireledzwa. |
| **Ndindakhombo ya nnḓu** | I tsireledza tshinyalelo iṅwe na iṅwe ya tshifhaṱo kha nnḓu yone ine, u katela dzi ndugiso na zwo dzheniswaho. |
| **Mbuelo dza mbekanyamaitele** | Mbuelo dzine muthu fanelaho uya nga mulayo nga fhasi ha mbekanyamaitele ya ndindakhombo isi ya vhutshilo. |
| **Muṋe wa mbekanyamaitele** | Muthu o fanelaho u wana mbuelo dza mbekanyamaitele nga fhasi ha mbekanyamaitele ya ndindakhombo yeneyo. |
| **Phirimiamu** | Ṱhanganyelo ya tshelede ine vha ḓo i badela kha khamphani ya ndindakhombo uri vha wane murahu mbuelo dza ndindakhombo (tsireledzo) idzi dzo buliwaho kha mbekanyamaitele. Phirimiamu i badeliwa nga zwifhinga zwo pfaniwaho ngazwo, hu nga vha ṅwedzi nga ṅwedzi kana ṅwaha nga ṅwaha. |
| **Muimeli** | Muthu muṅwe na muṅwe ane a shuma tshumelo ya zwa masheleni kha khasitama, vhuimoni ha muṋetshedzi wa tshumelo dza zwa masheleni (FSP) u fana na mueletshedzi wa zwa masheleni/burokara. |
| **Khombo** | Khonadzeo ya uri tshiiwo tshikene tshi nga bvelela tshifhingani tsha mbekanyamaitele yavho itshi shuma. |

**Zwire nga ngomu**

1. Ndi mini ndindakhombo isi ya vhutshilo?

2. Vha renga hani mbekanyamaitele ya ndindakhombo isi ya vhutshilo

3. Tshaka dza zwibveledzwa zwa ndindakhombo isi ya vhutshilo

4. Pfanelo na vhuḓifhinduleli ha vharengi

5.Mbudziso dzine dza anzela u vhudziswa

6. Vha nga ita hani mbilo u bva kha khamphani ya ndindakhombo

7. Tsivhudzo dza u rumela dzimbilo

8. Kuitele kwa mbilaelo

9. Mbudziso dzine dza anzela u vhudziswa

Vhukwamani ha ndeme

Zwiwo zwi songo lavhelelwaho ndi zwine a zwo ngo pulanelwa, fhedzi izwo zwi tshi bvelela, nga vhunzhi nga u ṱavhanya. Hezwi zwi katela tshiṅwe na tshiṅwe u bva kha u thuthuba ha gizara kana u kwasheliwa nnḓu uya kha khombo ya goloi, u fhelelwa nga mushumo, lufu hayani kana khakhathi dza vhugevhenga. I dovha ya katela khombo dza mupo.

Zwiwo zwo pulaniwaho ndi zwine ra ṱangana nazwo henefha vhutshiloni hashu, u fana na u notha kana lufu.

Zwi nga vha tsikeledza muyani musi zwithu zwi sa tshimbila zwavhuḓi fhedzi u vha na tsireledzo ya ndindakhombo zwi vhafha mulalo muhumbuloni nga u angaredza vho tsireledzwa kha khombo dzine vha ṱangana nadzo. U vha na tsireledzo zwi vha vhea kha tshiimo tshavhuḓi tsha masheleni u fhira musi vha si na.

**1. Ndi mini ndindakhombo isi ya vhutshilo?**

Ndindakhombo isi ya vhutshilo (yo vha i tshi ḓivhiwa sa ndindakhombo ya tshifhinga tshipfufhi) i tsireledzeaho thundu yavho. Lushaka ulwu lwa tsireledzo lu ṱoḓa u vha vhea tshiimoni tsha masheleni tshe vha khatsho hu sa athu u bvelela zwiwo zwo tsireledzwaho. Ndindakhombo ya goloi na thundu dza muṱa i thusa kha u fha zwithu zwo xelaho kana zwo tshinyadzwaho. Musi vha tshi renga mbekanyamaitele ya ndindakhombo isi ya vhutshilo ine vha dzhenela kha thendelano vhukati havho na khamphani ya ndindakhombo. Khamphani ya ndindakhombo u bva afho i vha ṋetshedza mbuelo, sa izwi vha muṋe wa mbekanyamaitele, musi vhone vha badela ṅwedzi nga ṅwedzi kana ṅwaha nga ṅwaha zwi ḓivhiwa sa phirimiamu. Mbuelo idzi dzi badeliwa musi tshiiwo tsha khombo tshikene tsha bvelela.

Vha nga thutha mbekanyamaitele ya ndindakhombo isi ya vhutshilo tshifhinga tshiṅwe na tshiṅwe, nga tshifhinga tsha zwiimo zwavho zwi tshi shanduka. Vha khwaṱhisedze uri vha ḓivha uri konṱiraka zwine ya amba nga ha u thutha sa izwi hu na tshifhinga tsha u ḓivhadza, tsumbo, maḓuvha a 30 u bva ḓuvha ḽe ha sainiwa thendelano. Vhahumbule uri musi vha tshi thutha mbekanyamaitele kana u ima u badela phirimiamu, ndindakhombo yavho – tsireledzo yavho kha zwiwo zwo pulaniwaho na zwi songo pulaniwaho – zwi ḓo imiswa u shuma.

**Vha ṱhogomele**: Ndindakhombo i si ya Vhutshilo i langulwa nga Ndaulo ya Vhuḓifari ha Sekithara ya zwa Masheleni zwi tshi ya nga Mulayo wa Ndindakhombo ya Tshifhinga Tshipfufhi wa 1998 (wa vhu 53 wa 1998) na Mulayo wa Ndindakhombo (wa vhu 18 wa 2017).

**2. Vha renga hani mbekanyamaitele ya ndindakhombo isi ya vhutshilo**

Mbekanyamaitele dza ndindakhombo dzi si dza vhutshilo dzi nga rengiwa u bva kha khamphani ya ndindakhombo nga inthanethe, nga kha luṱingo, kana kha vhaimeleli vha khamphani ya ndindakhombo ine vha tou ḓinangela. Vha nga renga mbekanyamaitele u bva kha khamphani ya ndindakhombo ye vha tou ḓinangela nga u shumisa muṋetshedzi wa tshumelo dza zwa masheleni (FSP) o tendelwaho kana muimeleli wayo (mueletshedzi wa zwa masheleni kana burokara).

**Ṱhogomele**: A vha nga iteli tshithu tshithihi ndindakhombo luvhili nga khamphani dzi si dza vhutshilo dzo fhambanaho.

**3. Tshaka dza zwibveledzwa zwa ndindakhombo isi ya vhutshilo**

**Ndindakhomo ya goloi** i dzhiiwa u tsireledza goloi yavho musi ha vha na khombo kana mulilo, kana arali goloi yavho yo tswiwa. Hu na tshaka dzo fhambana dza ndindakhombo ya goloi, hu tshi katelwa ndindakhombonyangaredzi ya goloi na ndindakhombo ya mulifhelwa.

* **Ndindakhombonyangaredzi ya goloi** i tsireledza goloi yavho kha khombo, mulilo, vhuvhava na kha zwiwo zwiṅwe zwo tsireledzo u fana na tshinyadzo ya tshifhango, na mbilo ya ndindakhombo ya mulifhelwa, na u katela mafasiṱere a goloi na ndugiso ya fasiṱere ya goloi iṅwe. Khamphani dziṅwe dza ndindakhombo nadzo dzi nga vhafha tsireledzo wo engedzedza wa dzilafho, zwikimu zwo humisela tshelede arali vha sa iti mbilo, khadzimiso ya goloi musi wavho wo ya u lugiswa nga murahu ha khombo kana ndozwo na thuso ya thungo ha bada. Mbekanyamaitele nyangaredzi nga nḓowelo dzi a ḓura sa izwi dzi tshi ṋetshedza tsireledzo ya vhunzhi ha khombo nnzhi. Lushaka ulu lwa ndindakhombo kanzhi lu ṱoḓiwa nga dzi bannga kana zwiimiswa zwa masheleni arali goloi yo rengiwa nga fhasi ha thendelano ya tshikolodo.
* **Ndindakhombo ya mulifhelwa** a i tsireledzi vhone (muthu wa u thoma) fhedzi i thusa vhone kha mbilo yo itelwaho vhone nga mulifhelwa we a tshiṅyalelwa kana ndozwo (mulifhelwa wa vhuvhili ndi khamphani yavho ya ndindakhombo). Tsumbo hu nga vha arali vhone thula goloi ya muṅwe muthu, kana luvhondo lwa bindu ḽa muṅwe muthu.
* **Mbekanyamaitele ya ndindakhombo ya mulifhelwa (vhuvhava na mulilo)** i fana na ndindakhombo nyangaredzi, nga nḓa ha izwo a i nga badeli arali vha nga tshinya goloi yavho hu si nga khole. Arali goloi yavho yo tshinyadziwa nga mulilo, kana yo tswiwa nga vhatswi, kana arali vha na khombo mulifhelwa wa vhuraru a vha o kwamea u ḓo tsireledzwa.

**Ndindakhombo ya thundu dza muṱa** i tsireledza thundukhwalea dza muṱa u fana na fanitsha, zwishumiswa na zwithu zwavho kha tshinyalo na ndozwo. I katela hafhu na zwithu zwa muṅwe muthu ane vha dzula nae nḓuni nga kha tshelede yeneyo.

**Ndindakhombo ya nnḓu Homeowners insurance** tsireledza tshifhaṱo, ndugiso na zwi dzheniswa zwa nḓuni yavho, kana musi vha tshi ṱoḓa u fhaṱa hafhu nnḓu yavho musi ho vha na ndozwo kana tshinyalelo. Hezwi zwi katela u thuthuba ha gizara, kana u swa ha nnḓu kana tshinyalelo khulu ya miḓalo sa tsumbo.

**Ndindakhombo ya vhuḓifhinduleli havho** i tsireledza u huvhala, lufu kana tshinyalelo kha muthu kana ndaka ine a si tshipiḓa tsha nnḓu yavho, sa tsumbo, arali mmbwa yavho ya gidimela badani ya luma muthu ane a khou ḓifhirela vha ḓo hwelelwa mulandu wa tshinyalelo dza dzilafho. Ndindakhombo ya vhuḓifhinduleli havho i dzulela u katelwa ndindakhombo ya na/kana tshifhaṱo tsha ndindakhombo ya nnḓu yavho, nahone a i ḓuri.

**Ndindakhombo ya nyendo** i tsireledza zwithu zwi fanaho na bege dzo xelaho na tshinyalelo dza dzilafho musi vha tshi endela nnḓa ha Afurika Tshipembe. Bannga dziṅwe dzi ṋetshedza ndindakhombo ya nyendo sa mbuelo ya mahala kha vhaṋe vha dzi akhaunthu.

Khamphani dza ndindakhombo isi ya vhutshilo i ṋetshedza zwibveledzwa zwine zwa tsireledza **tshinyalelo ya dzilafho**, u fana na zwi tevhelaho:

* **Ndindakhombo ya ṱhahelelo**. i ṋetshedza tsireledzo yo engedzedza kha vhane vho no tsireledziwa nga thikhedzo ya dzilafho. Thikhedzo ya dzilafho i badela dokotela na vhaḓivhi kha miṱanganouya kha ṱhanganyelo nkene na ndindakhombo ya ṱhahelelo i tsireledza vhone kha u badela tshelede ine ya lavhelesea arali thikhedzo ya dzilafho i tshi ḓo badela. Ndindakhombo ya ṱhahalelo a i ngo tendelwa u badela u fhira R150 000 kha muthu kha ṅwaha wa (2020).
* **Ndingo na dzilafho ḽa HIV, Aids, lufhiha na malaria**. Tsireledza tshinyalelo dza ndingo na dzilafho ḽa HIV, Aids, lufhiha, kana malaria.
* **Ndindakhombo ya nyendo ya dzitshakatshaka**. Tsireledza tshinyalelo dzi tshimbilelanaho na tshumelo ya dzilafho musi a tshi endela shango hu ne muthu o lindwaho a vha a si mudzulapo.
* **U poyiswa kha tshiimo tsha shishi tsha dzilafho na vhuendi**. Tsireledzo ya tshinyalelo kana ṋetshedzo ya u ponyiswa kha tshiimo tsha shishi kana vhuendi uya kha tshifhaṱo tsha ndondolo ya dzilafho kana tsireledzo ya tshinyalelo dza ndondolo ya dzilafho ya tshiimo tsha shishi.

**4. Pfanelo na vhuḓifhinduleli ha vharengi**

Sa murengi wa zwibveledzwa zwa masheleni, hu tshi katelwa ndindakhombo, vha na vhuḓifhinduleli ha u guda zwinzhi nga ha zwibveledzwa hezwi. Musi vha tshi renga ndindakhombo, vha na pfanelo dziṅwe.

**Pfanelo dzavho:**

|  |
| --- |
| * Mbekanyamaitele ndi konṱiraka ya mulayo ine ya vhofha ine ya fha pfanelo vhone arali ha nga vha na khombo, u huvhala, lufu kana zwiṅwe zwa vha ita ndindakhombo khazwo |
| * Vha na pfanelo ya u badelwa tshelede ye vhalindwa khazwo, fhedzi vha tshi swikelela maga na milayo yoṱhe ya mbekanyamaitele. |
| * Vha na pfanelo ya u ḓiwanela mbekanyamaitele ya ndindakhombo ine ya fusha ṱhoḓea dzavho na mugaganyagwama wavho. |
| * Musi vha sa athu u saina ḽiṅwalo ḽa mbekanyamaitele, vha nga ṱuwa nayo hayani u khwaṱhisedza uri vha a pfesesa zwi re ngomu. Vha na pfanelo ya uri vha ṱalutshedzwe konṱiraka iyo nga luambo lu pfalaho lune lwo leluwa u pfesesea.. |
| * Vha nga phumula mbekanyamaitele yavho nga u fha khamphani ya ndindakhombo tshifhinga tsha u ḓivhadza nga u tou ṅwalela (nga nḓowelo hu vha ṅwedzi), sa izwi zwo ṅwalwa kha ḽiṅwalo ḽa mbekanyamaitele. |
| * Vha na pfanelo ya tshifhinga tsha u ḓihumbula. Izwi zwi amba uri vha nga shandukisa muhumbulo na u phumula mbekanyamaitele i si ya vhutshilo hu sa athu u fhela maḓuvha a 14 nga murahu ha u wana maṅwalo a mbekanyamaitele o fanelaho arali mbekanyamaitele iyo ina tshifhinga tsha konṱiraka ya maḓuvha a u fhira 31 fhedzi vha sa athu u ita mbilo ya mbuelo iṅwe na iṅwe. Phanḓa ha musi vha tshi phumula, vha fanela u ḓivhadza khamphani ya ndindakhombo nga u tou ṅwalela sa lutamo lwavho u ita ngauralo. Khamphani ya ndindakhombo i fanela u tevhedza khumbelo yavho na u shumisa tshifhinga tsha u ḓihumbula hu sa athu fhela maḓuvha a 31 nga murahu vho wana khumbelo yavho. Vha ḓo tendelwa u wana murahu phirimiamu ya u thoma, uya nga khamphani ya ndindakhombo i tshi ṱusa tshelede idzo u badelela tshinyalelo. Arali mbekanyamaitele a i nga phumulwi nga zwivhangi zwiṅwevho, izwi zwi fanela u buliwa khavho vha sa athu u saina ḽiṅwalo ḽa mbekanyamaitele. |
| * Hu na maḓuvha a 15 a u pfela vhuṱungu kha u badela u lenga phirimiamu dza ṅwedzi nga ṅwedzi. Arali phirimiamu i songo badelwa nga ḓuvha ḽo vheiwaho, khamphani ya ndindakhombo i fanela u vha ḓivhadza u sa badela vhukati ha maḓuvha a 15 nga murahu ḓuvha ḽa mbadelo ḽo fhira. Arali phirimiamu i songo badelwa nga ḓuvha ḽa vhu 16, a vho ngo tsha ṱsireledzwa. |
| * Zwidodombedzwa zwa vhukwamani – Vha humbele muimeleli wa khamphani ya ndindakhombo u vha fha zwidodombedzwa zwa vhukwani na u wanulusa uri ndi nnyi ane vha nga mukwama arali vha tshi khou ṱoḓa u ita mbilo kana arali vha na mbilaelo. |

**Vhuḓifhinduleli havho:**

|  |
| --- |
| * Vha khwaṱhisedze u badela phirimiamu na u tevhedza maga na milayo, yo ṅwaliwaho kha ḽiṅwalo ḽa mbekanyamaitele. |
| * Vha khwaṱhisedze uri vha pfesesa tshiṅwe na tshiṅwe kha zwi re ngomu ha ḽiṅwalo ḽa mbekanyamaitele na zwoṱhe nga ha tshibveledzwa tsha ndindakhombo. |
| * Vha ḓiḓivhadze – khamphani ya ndindakhombo i ḓo ṱoḓa nomboro ya ID na aḓirese, khathihi na zwidodombedzwa zwa vhathu vhaṅwe vhane vha takalela u vha dzhenisa kha ndindakhombo. |
| * Vhaṋetshedze mafhungo o fanelaho. khamphani ya ndindakhombo a i nga koni u vha itela ndindakhombo zwavhuḓi nga nṱha ha musi vhaṋetshedza mafhungo o fhelelaho a ngoho. |
| * Vha khwaṱhisedze uri mbadelo dza ṅwedzi nga ṅwedzi dza ndindakhombo dzi ḓo vha vhugai na u vhona uri vha ḓo kona u badela phanḓa ha musi vha tshi saina maṅwalo maṅwe na maṅwe. |

**Vhuḓifhinduleli ha khamphani ya ndindakhombo:**

|  |
| --- |
| Khamphani ya ndindakhombo i ḓovha na vhuḓifhinduleli ha khombo ine vha ḓo ṱangana nayo arali vho tsireledzwa zwi tshi bvelela, fhedzi arali vho badela phirimiamu yavho. |
| Khamphani ya ndindakhombo i ḓo ṱalutshedza mbekanyamaitele nga vhuḓalo na u fhindula mbudziso dziṅwe na dziṅwe dzine vha ḓo vha vhanadzo. |
| Khamphani ya ndindakhombo i ḓo badela arali ha nga vha na lufu, vhuholefhali na ndozwo ya muholo, uya ngauri vho tsireledzwa kha zwifhio. |
| Khamphani ya ndindakhombo i ḓo vha na mazhendedzi a re na ndalukano vhane vha nga vha thusa u ita tsheo yavhuḓi nga ha uri ndi tshibveledzwa tshifhio tsha ndindakhombo tshine vha nga tshi renga. |
| Khamphani ya ndindakhombo i fanela u vha yo tendelwa zwavhuḓi nga Prudential Authority (PA) phanḓa ha musi vha tshi rengisela vhone tshibveledzwa tshiṅwe na tshiṅwe tsha ndindakhombo. |

**5. Mbudziso dzine dza anzela u vhudziswa**

**Q: Naa ndi ḓo ḓivha hani uri ndi khou shuma na khamphani ya ndindakhombo i si ya vhutshilo yo tendelwaho kana muṋetshedzi wa tshumelo dza zwa masheleni?**

A: Khamphani dza ndindakhombo i si ya vhutshilo dzo fhiwa ḽaisentse nga vha Prudential Authority (PA) uya nga Mulayo wa Ndindakhombo (wa vhu 18 wa 2017). Mulayo uyu, na Mulayo wa Ndindakhombo ya Tshifhinga tshipfufhi (wa vhu 53 wa 1998) une wa langulwa nga FSCA, u ṱalutshedza hani khamphani dza ndindakhombo i si ya vhutshilo dza fanela u tshimbidza ngayo mabindu avho. Vhoṱhe vhaṋetshedzi vha tshumelo dza masheleni na vhaimeleli vha fanela u vha vho tendelwa nga FSCA uri vha vha rengisele tshibveledzwa tsha masheleni kana u vha fha ngeletshedzo ya zwa masheleni. Vha na pfanelo ya u vhona ḽaisentse yavho musi vha sa athu u saina konṱiraka na muṋetshedzi wa tshumelo dza zwa masheleni kana muimeleli.

**Q: Naa ndi mbudziso dzifhio dzine dzo fanelaho dzi re dzavhuḓi u dzi vhudzisa?**

A:

Arali nda dzhia **ndindakhombo ya goloi**, vhudzisa:

* Naa tsireledzo i thoma lini?
* Naa ndi a tsireledzwa arali nda vha nga khombo?
* Naa tsireledzo i katela tshinyalelo ya goloi yanga, kana tshinyalelo ya goloi iṅwe?
* Naa ndo tsireledzwa kha tshinyalelo ya tshifhango, vhuvhava, u dzhielwa goloi na u kwashelwa ma fasiṱere a goloi na u tsweliwa?

Arali nda dzhia **ndindakhombo ya nnḓu**, vhudzisa:

* Naa luṱingo lwanga, khomphyuthakhwalwa, dzhuweḽari na khamera zwoṱhe zwo tsireledzwa?
* Naa ndo tsireledzwa arali nda wisa luṱingo lwanga kana khamera kana arali zwa nga tshinyadzwa nga maḓi?
* Naa ndo tsireledzwa kha vhuvhava kana ndozwo ya zwithu?

Arali nda dzhia **ndindakhombo ya thundu ya muṱa**, vhudzisa:

* Naa ndo tsireledzwa kha ndeme ya ndifho ya thundu ya hayani hanga, arali gizara ya thuthuba, kana arali nḓadzi ya rwa nnḓu?
* Ndi zwifhio zwi songo katelwaho kha mbekanyamaitele?
* Ndi ngafhi hu ne khamphani ya ndindakhombo ya hana u badela mbilo yanga?

**Q: Naa mbekanyamaitele i nga ḓura vhugai?**

A: Vha khwaṱhisedze uri vha ḓivha uri phirimiamu ndi mini anhone arali hu na mbadelo dziṅwe dzo engedza dzi badeliwaho, u fana na masheleni a ndaulo kana ndifho dza *pro-rata* (tsumbo, arali ha renga mbekanyamaitele nahone phirimiamu ya u thoma i badeliwa hu sa athu u fhela vhege, na vha ḓo vha vho tsireledzwa kha maḓuvha aya vhukati kana vha ḓo fanela u badelela maḓuvha ayo?).

**Q: Hu itea mini arali ndo no thoma u badela mbadelo dza u thoma nda vha ndi si tsha ṱoḓa tsireledzo iyo?**

A: Vha na pfanelo dza u thuthisa konṱiraka. Vha khwaṱhisedze uri vha pfesesa mulayo ya u thutha kha konṱiraka, sa izwi hu tshi ḓo vha na tshifhinga tsha u ḓivhadza. Mbekanyamaitele nnzhi dzi tendela maḓuvha a 30 a tshifhinga tsha u thutha. Ngauri vha badelela ndindakhombo isi ya vhutshilo phanḓa, zwithu zwo lindiwaho zwi ḓo tsireledzwa u swikela mafheloni a ṅwedzi we vha badela phirimiamu yavho.

**Q: Ndi tea u badela mbadelo dza ndindakhombo lwa tshifhinga tshingafhani?**

A: Vha fanela u badela mbadelo dza ndindakhombo u swika kha tshifhinga tshine vhone vha funa tshone kha u tsireledzwa kha khombo ine mbekanyamaitele ya katela dzone.

**Q: Ndi fanela u badela masheleni a u thoma a mbilo?**

A: Zwi bva kha zwine mbekanyamaitele yavho ye vha i renga ya amba zwone. Vhunzhi ha mbekanyamaitele dzi sumbedza uri vha fanela u badela masheleni a mbilo a u thoma, fhedzi a si mbekanyamaitele dzoṱhe dzi itaho ngauralo. Vha nga isa mbadelonyengedzedzwa fhasi nga u engedza phirimiamu yavho ya ṅwedzi nga ṅwedzi. **Tsumbo**: Goloi yavho a i tsha lugisea. Khamphani ya ndindakhombo i fanela u badela vhone R100 000, fhedzi vha na ṱhanganyelo ya mbadelonyengedzedzwa ya R5 000. Khamphani ya ndindakhombo i ḓo vha fha R95 000.

**Q: Ndi zwifhio zwi songo katelwaho kha mbekanyamaitele?**

A: khamphani yavho ya ndindakhombo kana mueletshedzi o fanela u vha ṋetshedza zwidodombedzwa zwoṱhe zwa ndeme maga na milayo vha sa athu u dzhena kha mbekanyamaitele. Vha khwaṱhisedze uri vha ḓivha tshaka dza tshinyalelo vho tsireledzwa khadzo na dzine a vho ngo katelwa. Vhahumbule uri mbekanyamaitele dzo fhambana dzi na zwi songo katelwaho zwa u fhambana.

**6. Vha nga ita hani mbilo u bva kha khamphani ya ndindakhombo**

Musi tshithu tshi re na ndindakhombo tsha xela, tshinyala kana u tswiwa, vha nga ita mbilo ya ndiliso. Heyi ndi nḓila ya u ita mbilo:

|  |
| --- |
| **KU RUMELE KWA MBILO** |
| Hu na nḓila dza u fhambana dza u ita mbilo.   * **Inthanethe:** Vha nga ṅwalisa sa khasitama kha webusaithi ya khamphani ya ndindakhombo yavho na u ḓadza fomo dzo fanelaho dza mbilo kha inthanethe. Vha ḓo fanela u ṋetshedza zwidodombedzwa zwoṱhe zwa zwo bvelelaho na zwo bvelela lini, na zwidodombedzwa zwa vhukwamani zwa vhathu vho kwameaho. Vha fanela u fha vhuṅwe vhuṱanzi hu tikedzaho mbilo yavho, zwine zwa katela zwifanyiso, arali vho zwi dzhia. Kha vhuvhava, nomboro ya vula mulandu mapholisani i fanela u ṋetshedzwa kha khamphani ya ndindakhombo. Nga murahu ha musi vho rumela fomo ya inthanethe na zwidodombedzwa zwoṱhe zwi tikedzaho, muimeleli wa khamphani ya ndindakhombo yavho u ḓo vha founela. Arali mbilo yavho hu ya u lugisa – sa tsumbo arali goloi yavho ya yo tshinyadzwa kha khombo – vha ḓo humbelwa u isa sentharani ya tsedzuluso hu ne ya ḓo ṱoliwa. Arali muṱoli o fushea, goloi i ḓo lugiswa nga khamphani yo tendelwaho nga khamphani yavho ya ndindakhombo. Arali tshithu tsho tswiwa, khamphani ya ndindakhombo i ḓo ṱoḓa vhuṱanzi ha fhethu he vha renga hone, hu tshi sumbedza datumu na mutengo. * ***App* ya ndindakhombo:** khamphani dziṅwe dza ndindakhombo dzi na *dzi-app* dzine vha nga dzi dzhenisa kha luṱingo nahone vha thoma maitele a mbilo nga u tevhedzela ndaela dzo fhiwaho. * **Khumbelo ya mbil ya tshiofisi nga tou ṅwalela:** Vha nga founela khamphani yavho ya ndindakhombo vha vhudzisa nga ha maitele a u ita mbilo. Vha ḓo vhudziswa uri vha ḓadze fomo ya khumbelo nga kha thuso ya muimeleli, kana vha ḓo vha rumela fomo nga imeiḽi khavho uri vha i ḓadze. Vha ḓo kona u i humisa fomo nga imeiḽi kana vha tou isa fomo idzo dzo ḓadziwaho kha ofisi dzavho. |
| **Naa ndi fanela u rumela mbilo hu sa athu u fhela tshifhinga tshikene?** |
| Mbilo i fanela u rumelwa nga u ṱavhanya, hu sa athu u fhela maḓuvha a 30 nga murahu ha tshiiwo. |
| **Ndi kwamana na nnyi u ḓivha nga ha tshiimo tsha mbilo yanga?** |
| Khamphani yavho ya ndindakhombo i fanela u vha ḓivhadza nga imeiḽi, luṱingo, app kana SMS. Vha nga vha kwama u wana uri tshiimo tsha mbilo yavho. |

**7.Tsivhudzo dza u rumela mbilo**

Hezwi ndi zwiṅwe zwa u thusa u ita maitele a mbilo a leluwe

* Vha vhulunge khophi ya maṅwalo oṱhe a yelanaho na mbilo fhethu huthihi.
* Zwifhinga zwoṱhe vha dzule vha na nomboro ya mbekanyamaitele kana nomboro ya vhuṋe zwo luga musi vha tshi kwama khamphani ya ndindakhombo.
* Vha humbele nomboro ya sumbedza musi vha tshi rumela mbilo.
* Arali hu na muthu we vha muvhudzisa nae o shumaho mbilo yavho, vha dzhie dzina ḽa muthu uyo, tshifani na zwidodombedzwa zwa vhukwamani.

**8. Kuitele kwa u ita mbilaelo**

Khamphani dza ndindakhombo isi ya vhutshilo dzo bveledza maitele a nga ngomu a u tandulula phambano, vha na nḓila dzine vha dzitevhelela arali vhone vha songo fushea nga tshibveledzwa tsha masheleni tshavho kana tshumelo:

* Vha ḓivhadze khamphani ya ndindakhombo kana FSP o tendelwaho kha mbilaelo yavho nga u tou ṅwala.
* Arali thaidzo yavho i songo tandululwa nga u fushea havho na nga tshifhinga tshipfalaho, vha nga isa mafhungo aya nga **mahala** kha Mupfumedzanyi wa Ndindakhombo ya Tshifhinga tshipfufhi kana kha Mupfumedzanyi wa Vhaṋetshedzi wa Tshumelo dza Masheleni (FAIS Ombud).
* Arali mbilaelo yavho itshi yelana na khonadzeo ya u pfuka Mulayo wa Ndindakhombo ya Tshifhinga tshipfufhi, vha fanela u kwamana na FSCA. Arali mbilaelo itshi yelana na khonadzeo ya u pfuka Mulayo wa Ndindakhombo, vha fanela u kwamana na PA. Arali miṅwe ya Milayo iyi yo pfukiwa, Mupfumedzanyi a nga livhisa mbilaelo yavho kha FSCA kana PA.

**Vhukwamani ha ndeme**

Mafhungo manzhi nga vhuḓalo, kana arali vha na mbudziso iṅwe na iṅwe i tshimbilelanaho na ndindakhombo i si ya vhutshilo kana vha tama u vhiga vhuḓifari hu si havhuḓi kana u sa farwa zwavhuḓi malugana na ndindakhombo i si ya vhutshilo, vhakwame tshithihi tsha hezwi tevhelaho:

**Ndaulo ya Vhuḓifari ha Sekithara ya zwa Masheleni (Financial Sector Conduct Authority) (FSCA)**

U khwaṱhisedza uri muṋetshedzi wa tshumelo dza zwa masheleni kana mueletshedzi wa zwa masheleni o tendelwaho u vha rengisela tshumelo na zwibveledzwa zwa masheleni, na zwibveledzwa zwifhio zwine vha nga rengisela vhone, vha nga kwamana na FSCA.

|  |  |
| --- | --- |
| FSCA switchboard | 012 428 8000 |
| Senthara ya Luṱingo | 0800 20 3722 (FSCA) |
| Nomboro ya fekisi | 012 346 6941 |
| Imeiḽi aḓirese | [info@fsca.co.za /](mailto:info@fsca.co.za%20/) [enquiries@fsca.co.za/](mailto:enquiries@fsca.co.za/) [complaints@fsca.co.za](mailto:complaints@fsca.co.za) |
| Aḓirese ya poswo | P.O. Box 35655, Menlo Park, Pretoria, 0102 |
| Aḓirese ya fhethu | Riverwalk Office Park, Block B, 41 Matroosberg Road, Ashlea Gardens,  Pretoria, South Africa 0081 |
| Webusaiti | [www.fsca.co.za](http://www.fsca.co.za) |

U wana mafhungo nga vhuḓalo a pfunzo ya masheleni ya vharengi kha vhakwame FSCA kha Muhasho wa Pfunzo dza zwa Vharengi.

|  |  |
| --- | --- |
| Imeiḽi | [CED.Consumer@fsca.co.za](mailto:CED.Consumer@fsca.co.za) |
| Webusaiti | [www.fscamymoney.co.za](http://www.fscamymoney.co.za) |

**Prudential Authority (PA)**

U wanulusa arali khamphani ya ndindakhombo i na thendelo ya u ita vhubindudzi, kha vha kwamane na PA.

|  |  |
| --- | --- |
| Luṱingo | 012 313 3911   0861 12 SARB (0861 12 7272) |
| Fekisi | 012 313 3197/012 313 3929 |
| Imeiḽi | [PA-Info@resbank.co.za](mailto:PA-Info@resbank.co.za) |
| Aḓirese ya poswo | P.O. Box 8432, Pretoria 0001 |
| Aḓirese ya fhethu | South African Reserve Bank, 370 Helen Joseph Street, Pretoria 0002 |
| Webusaiti | [www.resbank.co.za](http://www.resbank.co.za) |

**Mupfumedzanyi wa Ndindakhombo ya Tshifhinga tshipfufhi (Ombudsman for Short-term Insurance) (OSTI)**

Arali vha na mbilaelo na khamphani ya ndindakhombo i si ya vhutshilo nahone a vho ngo fushea nga kufhindulele kwavho kha mbilaelo yavho, vha nga kwama vha OSTI.

|  |  |
| --- | --- |
| Luṱingo | 011 726 8900 |
| Sharecall | 0860 726 890 |
| Fekisi | 011 726 5501 |
| Imeiḽi | [info@osti.co.za](mailto:info@osti.co.za) |
| Aḓirese ya poswo | P.O. Box 32334, Braamfontein, 2017 |
| Aḓirese ya fhethu | 1 Sturdee Avenue, 1st Floor, Block A, Rosebank, Johannesburg 2196 |
| Webusaiti | [www.osti.co.za](file:///\\FSCHOFILE01\GroupData_All_Dep\Regulatory%20Policy\Consumer%20Education\6.%204%20PROJECTS%20-%20PROCUREMENT%20PLAN\AM%20BUDGET%20CENTRAL%20FSCA%20CONTENT%20UPDATE%20POST%20FSB%202019%202020%20CASE%2061613\RESOURCES%20FOR%20CED%20REVIEW%201%2028%20MAY%202020\Short%20Term%20Insurance\www.osti.co.za\) |

Vha nga kwamana na tshipiḓa tsha vhukwamani tsha vhukati u ita mbilaelo dzi tshimbilelanaho na ndindakhombo arali vha si na ngoho uri vha kwamana na mupfumedzanyi ufhio wa ndindakhombo.

|  |  |
| --- | --- |
| Sharecall | 0860 103 236 and 0860 726 890 |
| Thelefekisi | 086 589 0696 |
| Imeiḽi | [info@insuranceombudsman.co.za](mailto:info@insuranceombudsman.co.za) |
| Webusaiti | [www.insuranceombudsman.co.za](http://www.insuranceombudsman.co.za) |

**Mupfumedzanyi wa Vhaṋetshedzi vha Tshumelo dza zwa Masheleni (Ombud for Financial Services Providers) (FAIS Ombud)**

Kha mbilaelo dzi tshimbilelanaho na vhaeletshedzi na vhaṋetshedzi vha zwibveledzwa zwa masheleni kha vha kwamane na FAIS Ombud.

|  |  |
| --- | --- |
| Luṱingo | 012 762 5000 |
| Sharecall | [086 066 3274](tel:+27860663274) |
| Fekisi | 011 348 3447 |
| Imeiḽi | [info@faisombud.co.za](mailto:info@faisombud.co.za) |
| Mbilaelo nga ha tshumelo yashu | [hestie@faisombud.co.za](mailto:hestie@faisombud.co.za) |
| Mbudziso nga ha tshiimo tsha mbilaelo | [enquiries@faisombud.co.za](mailto:enquiries@faisombud.co.za) |
| Aḓirese ya poswo | P.O. Box 74571, Lynnwood Ridge 0040 |
| Aḓirese ya fhethu | Kasteel Park Office Park, Orange Building, 2nd Floor, 546 Jochemus Street, Erasmus Kloof, Pretoria 0048 |
| Webusaiti | [www.faisombud.co.za](https://faisombud.co.za/) |

© 2020 FSCA

KHANEDZO *(DISCLAIMER)*

*Mafhungo haya a wanaleaho kha tshibugwana itshi tsha mafhungo o ṋetshedzwaho nga Ndaulo ya Vhuḓifari ha Sekithara ya zwa Masheleni (FSCA) ndivho hu ya u wana mafhungo fhedzi. Mafhungo haya ha iti tsivhudzo ya mulayo, ya phurofeshinaḽa, kana ya zwa masheleni. Musi ndondolo iṅwe na iṅwe yo itiwa nga u khwaṱhisedza zwa uri izwi zwi re ngomu zwi na ndeme a zwi na vhukhakhi, FSCA a yi ṋetshedzi khwaṱhisedzo, u ita kana waranthihi nga nḓila iyi nahone a i ṱanganedzi mulandu ufhio na ufhio wa mulayo na vhuḓifhinduleli ha zwi re nga ngomu kana ngoho ya mafhungo o ṋetshedzwaho, kana tshinyalelo iṅwe na iṅwe kana ndozwo yo vhangwaho u bva kha vhuṱumanyi ho livhaho na hu songo livhaho zwi tshi yelana na u fulufhela ha u shumiswa a mafhungo ayo. Nga nnḓa ha musi zwo bulwa nga iṅwe nḓila, nzivhanyedziso ya mafhungo oṱhe a langwa nga FSCA. A hu na tshipiḓa tsha tshibugwana hetshi tsha mafhungo tshine tsha nga gandiswa nahone kana u pfukiselwa kana u shumiswa nahone kana u itwa uri tshi wanalea nga nḓila ya iṅwe na iṅwe kana kha midia muṅwe na muṅwe nga nnḓa ha musi hu na thendelo yo tou ṅwaliwa u thoma yo wanwaho u bva kha Ofisini ya Khoro Khulwane ya FSCA.*